作者:杜牧
標題:和野人殷潛之題籌筆驛十四韻
內容:三吳裂婺女，九錫獄孤兒。霸主業未半，本朝心是誰。永安宮受詔，籌筆驛沉思。畫地乾坤在，濡毫勝負知。艱難同草創，得失計毫釐。寂默經千慮，分明渾一期。川流縈智思，山聳助扶持。慷慨匡時略，從容問罪師。褒中秋鼓角，渭曲晚旌旗。仗義懸無敵，鳴攻故有辭。若非天奪去，豈複慮能支。子夜星才落，鴻毛鼎便移。郵亭世自換，白日事長垂。何處躬耕者，猶題殄瘁詩。